মালদহে কোনও দিন লোকসভা আসন পাইনি, এবার জেতান, আহ্বান মমতার

মালদহ: জেলায় তৃণমূলকে জেতানোর জন্য জনতার দরবারে আহ্বান জানালেন মুখ্যমন্ত্রী মমতা বন্দ্যোপাধ্যায়(Mamata Banerjee)। মঙ্গলবার হরিশ্চন্দ্রপুরের সভায় মমতা বলেন, মালদহ থেকে তৃণমূল কখনও আসন পায়নি। এবার তৃণমূলকে জেতান। মালদহ উত্তরের তৃণমূল প্রার্থী প্রসূন বন্দ্যোপাধ্যায়ের (Trinamool Candidate Prasoon Banerjee) হয়ে প্রচারে আসেন মমতা বন্দ্যোপাধ্যায়। এদিন প্রচার মঞ্চ থেকে মমতা বলেন, মালদহের দুটো আসন আমরা কোনও দিন পাইনি। এবার কি রায় বদলানো যায় না? এবারও কি আপনারা ফিরিয়ে দেবেন? আমরা তো কাজ করেছি।

মালদহে পরিবর্তনের ডাক দিয়ে তৃণমূলনেত্রী বলেন, সারা বছর বিজেপির একজনকেও দেখা যায় না। ভোট আসে, ভোট যায়। সারা বছর ওরা কোনও খবর রাখে না। ওরা  ৫ বছর পর পর আসে আর মিথ্যা কথা বলে। তাই  চলুন বদলাই, চলুন পাল্টাই।  দিল্লিতে বিজেপিকে তাড়াতে হবে। মা-বোনেরা আপনাদের বলছি, মালদহ থেকে বিজেপিকে উপড়ে ফেলতে হবে।

আরও পড়ুন: বাংলায় মমতার বিদায় নিশ্চিত, মেমারিতে হুঙ্কার শাহের

মুখ্যমন্ত্রী আরও বলেন,সিপিএম কী অত্যাচার করেছে সবাই জানেন। একমাত্র লড়াই করছে তৃণমূল। এই নির্বাচন আমাদের নয়। তাও বলছি, মালদহবাসীকে রাজ্য সরকার সব সুবিধা দিয়েছে। কেন্দ্রীয় সরকার ১০০ দিনের কাজের টাকা দেয়নি। দীর্ঘদিন ধরে তা আটকে রেখেছে। ১০০ দিনের কাজের প্রাপ্য টাকা আমরা রাজ্য সরকারের তরফে দিয়েছি। বিজেপির নেতারাই বলেন বাংলার প্রাপ্য টাকা না দিতে। এদিন জেপি নাড্ডাকেও তোপ দেগে মমতা বলেন, আমার পিছনে লাগতে গিয়ে ওদের সভাপতি নিজেই জয় বাংলা বলে ফেলেছেন। ওটাই সত্যি।

তিনি বলেন, বাংলায় এনআরসি চালু করতে দিইনি, দেব না, সিএএ চালু করতে দেব না। একটা ভোটও কংগ্রেস, সিপিএমকে দেবেন না। ওরা বিজেপির দালাল। বিজেপি সব বিক্রি করে দিচ্ছে। দেশ, সংবিধান,মানুষ বিক্রি করে দিয়েছে।  এবার বিজেপির ভোট কমে গিয়েছে।