সংখ্যালঘু ভোট কাটতে সেলিমরা ভোটে দাঁড়িয়েছে, জঙ্গিপুরে কটাক্ষ মমতার

জঙ্গিপুর: মুর্শিদাবাদ কেন্দ্রে্র প্রার্থী সিপিএমের রাজ্য সম্পাদক মহম্মদ সেলিমকে (Md Salim) উড়ে আসা বাজপাখি বলে কটাক্ষ করলেন মুখ্যমন্ত্রী মমতা বন্দ্যোপাধ্যায়। সোমবার জঙ্গিপুরের তৃৃণমূল প্রার্থী খলিলুর রহমানের সমর্থনে খড়গ্রামের নির্বাচনী সভায় মমতা বলেন,  মুর্শিদাবাদে কংগ্রেস সেলিমকে লড়তে পাঠিয়েছে, উত্তর দিনাজপুরে ইমরানকে পাঠিয়েছে, আবার মালদায় পঠিয়েছে আর একজনকে লড়তে। যে সিটগুলো তৃণমূলের পাক্কা সিট, সেগুলিতে জল ঢেলে তৃণমূলের ভোট কেটে বিজেপিকে জেতানো যায়। আমাদের সংখ্যালঘু ভোটকে ভাঙার জন্য কংগ্রেস এসব করেছে। তিনি দলীয় নেতৃত্বকে সতর্ক থাকার নির্দেশ দিয়েছেন। মমতা বলেন, আপনারা ভুল করলে চলবে না। এই সুযোগ হারালে চলবে না। মুখ্যমন্ত্রী বলেন, সবাইকে আরও অ্যাক্টিভ হতে বলছি। পাশের কেন্দ্র মুর্শিদাবাদে উড়ে এসে একজন বাজপাখি দাঁড়িয়েছে তৃণমূলের ভোট কাটতে। সবাইকে বলে যাচ্ছি নজর দিতে। এরা সকাল সন্ধ্যা আমাদের গালাগালি দেয়, আমাদের ভোট কেটে, সংখ্যালঘুদের ভোট ভাগ করে বিজেপিকে জেতাবে।

আরও পড়ুন: ‘চাকরি খেয়ে উল্লাস করছে’ শুভেন্দুকে নিশানা মমতার

মমতা বলেন, মানুষকে চমকানো বিজেপি জেনে রেখো, তোমরা আর কোনও দিন ক্ষমতায় আসবে না। বাংলায় বিজেপির দুটি চোখ। সিপিএম আর কংগ্রেস। দুজনে মিলে জোট তৈরি করেছে। বাংলার বাইরে বিজেপির বিরুদ্ধে যারা লড়াই করেছে, তাদের প্রতি তৃণমূলের সমর্থন রয়েছে। কিন্তু বাংলায় বিজেপিকে রুখতে একাই লড়াই করছে তৃণমূল। বাংলায় দয়া করে ভোট কাটাকাটি করবেন না।

সিএএ-এনআরসি নিয়ে তোপ দেগে মমতা আবারও বলেন, আমরা বাংলায় এনআরসি করতে দেব না। গায়ের জোরে এনারসি করতে গিয়েছিল। আমি আটকে দিয়েছি। তিন বছর ধরে প্রধানমন্ত্রী একশো দিনের কাজে টাকা আটকে রেখেছেম। একশো দিনের কাজের টাকা কোথায় গেল। একশো দিনের কাজের টাকা চুরি করেছি বলার আগে তার প্রমাণ দেখান।