‘চাকরি খেয়ে উল্লাস করছে’ শুভেন্দুকে নিশানা মমতার

মুর্শিদাবাদ: নিয়োগ দুর্নীতি মামলায় হাইকোর্টের রায়ে ২৬ হাজার চাকরি বাতিল হয়েছে। সোমবার মুর্শিদাবাদে ফের মমতার (Mamata Banerjee) মুখে শোনা গেল চাকরিহারাদের কথা। এদিন সভা থেকে বিরোধী দলনেতা শুভেন্দু অধিকারীকে (Suvendu Adhikari) নিশানা করে মমতা বলেন, ২৬ হাজার ছেলেমেয়ের চাকরি খেয়ে উল্লাস করছে। তোর ভাইবোনের চাকরি গেলে কী করতিস। নিজেদের টাকা বাঁচাতে বিজেপির ওয়াশিং মেশিনে ছুকেছে। শুভেন্দু অধিকারীকে তীব্র নিশানা করে বলেছেন, একটা নেতা না ন্যাতা , লিডার না ল্যাডার কী আছে ভগবান জানে। ঘুমের মধ্যেও আতঙ্কে থাকে। কোথায় আবার বোমা ফাটাবে। লজ্জা করে না।

আগামী ৭ মে, লোকসভা ভোটের (Lok Sabha Election 2024) তৃতীয় দফা ভোটে শামিল হবেন মুর্শিদাবাদের ভোটাররা। ওইদিনই আবার ভগবানগোলা বিধানসভা উপনির্বাচনেও (By Election) ভোট দেবেন তাঁরা। ফলে দুই নির্বাচনের প্রচারেই সোমবার জনসভা করেন মমতা বন্দ্যোপাধ্যায়। মমতা বলেন, সিস্টেম অনুযায়ী সকলে পরীক্ষা দিয়েছে। দু-একটা কেসে ভুল থাকলে আমরা সংশোধন করে নিতাম। তা বলে ২৬ হাজার ছেলে-মেয়ের চাকরি খেয়ে নেবে ? আমরা জানতে চাই মধ্যপ্রদেশের ব্যাপমের রেজাল্ট কী হল ? বিজেপি শাসিত রাজ্যে নিয়োগ দুর্নীতি হয়েছে সেখানে তদন্তে গিয়ে তদন্তকারী অফিসারদের খুন হতে হয়েছে। হাইকোর্টের রায়ে প্রায় ২৬ হাজার জনের চাকরি গিয়েছে। তদন্ত করছে কেন্দ্রীয় সংস্থা। হাইকোর্টের রায়কে চ্যালেঞ্জ জানিয়ে সুপ্রিম কোর্টের দ্বারস্থ হয়েছে রাজ্য সরকার। এই মামলার শুনানি সোমবার।

আরও পড়ুন: …ওনার রাজত্ব শেষ, মমতার বিরুদ্ধে বিস্ফোরক মিঠুন!

তৃণমূল সুপ্রিমো বলেন, “প্রধানমন্ত্রী নরেন্দ্র মোদি শুধু মিথ্যা কথা বলেন। আগামী দিন বিজেপি ক্ষমতায় এলে কারও স্বাধীনতা থাকবে না। এনআরসি করে সবাইকে ডিটেনশন ক্যাম্পে পাঠাবে। আমরা এনআরসি বাংলায় করতে দেব না। গায়ের জোরে এনারসি করতে গিয়েছিল। আমি আটকে দিয়েছি।